Suomen rakennustuoteteollisuus on menossa lakkoon kahden viikon kuluttua, Rakennusliitto tiedottaa. Liiton mukaan lakon syy on työnantajien neuvotteluhaluttomuus.

Liitto julisti lakkoon seitsemän rakennustuoteteollisuuden yritystä. Mukana olevat yritykset ovat Betonimestarit Oy, Betset Oy, Parma Oy, Rajaville Oy, Parmarail Oy Ab, Rudus Oy ja Ruskon Betoni Oy.

Lakossa ovat myös kyseisten yhtiöiden tytäryhtiöiden työt, joissa työntekijöiden työehtoihin sovelletaan rakennustuoteteollisuuden työehtosopimusta.

Lakkopäivät ovat 19., 20.,23. ja 24. huhtikuuta sekä 3.,4.,7. ja 8. toukokuuta. Lakko alkaisi kunakin päivänä puolilta öin ja kestäisi koko vuorokauden.

Lakon piirissä olevat työntekijät eivät tee mitään töitä, joihin sovelletaan rakennustuoteteollisuuden työehtosopimusta.

Rakennusliiton puheenjohtaja Matti Harjuniemen mukaan työnantajat haluavat Rakennusliiton hyväksyvän jälkikäteen kikysopimukseen sisältyvät heikennykset, sunnuntailisien poistot ja vuokratyön täydellisen vapauttamisen.

Rakennusliitto ilmoittaa, että elleivät nämä toimet tuota riittävää tulosta, liitto ilmoittaa uusista vauhditustoimista.

"Lakko aiheuttaisi suurta vahinkoa"

Rakennusteollisuus RT:n työmarkkinajohtaja Tapio Kari puolestaan sanoo tiedotteessa, että lakko aiheuttaisi suurta vahinkoa koko rakennusalalle ja taloudelle. Näin siksi, että betonitoimitusten merkitys on rakentamisessa kriittinen, hän sanoo.

– Ennen lakoilla pyrittiin luomaan painetta kiistojen ratkaisemiseksi, nyt tavoitteena näyttää olevan mahdollisimman suuren vahingon aiheuttaminen, työantajia edustavan Rakennusteollisuuden Tapio Kari sanoo.

Rakennusteollisuuden mukaan eniten kiistaa on ollut palkankorotusten tasosta, ja työnantajien näkökulmasta Rakennusliitto ajaa lakolla ylisuuria palkankorotuksia.

Rakennusliiton vaatimat korotukset nostaisivat rakentamisen palkkoja kahden vuoden sopimuskaudella yhteensä lähes 6 prosenttia, kun muut ovat yleisesti päässeet sopuun 3,2 prosentin korotuksista, sanotaan Rakennusteollisuuden tiedotteessa.